Omnibus presentes litteras inspecturis, Paganus de Sancto Benedicto et Simon de Ruella, milites, in Domino salutem. Noverit universitas vestra quod, cum inter venerabiles viros abbatem et conventum Sancti Benedicti Floriacensis, ex una parte, et Dionysium Militem, majorem de Mosterello, ex altera, coram discretis viris Willelmo Menerii et Hugone Breton, domini regis ballivis, auctoritate domini regis super his que ad ballivam dicti majoris de Mosterello pertinent et super jure quod dictus major in eadem balliva debet habere controversia verteretur, tandem, de bonorum virorum consilio, ambe partes super hac tota controversia inter se mota in nos, ut placuit, compromiserunt, concedentes et sacramento prestito promittentes quod quicquid nos super premissis haut et bas ordinaremus, secundum inquisitionem a nobis fideliter factam, ratum se habituros, Aalez uxore et Osanna matre uxoris dicti Dionysii Militis ex quarum parte dicta balliva movebat, favorem huic compromissioni prebentibus et assensum; nos vero, pro bono pacis supradictarum partium, compromissionem in nos factam recipientes, super hac prenominata controversia veritatem diligenter in quantum potuimus per testimonium bonorum virorum juratorum inquisivimus sub hac forma: Benedictus et Renerius majores, jurati, dixerunt quod clamores de balliva de Mosterello sunt domini abbatis; dixerunt etiam quod major de Mosterello debet ponere tres mestivarios in granchia et illi tenentur facere fidelitatem domino abbati vel mandato ipsius; idem major debet percipere in granchia illa octo minas sigali ad mensuram Lorriaci et quicquid rastrum vel li balés possunt trahere per fidelitatem mestivorum, et medietatem de exclusis, et minuta stramina, et nichil amplius potest capere in dicta granchia. Predictus major debet reddere annuatim sex solidos ad cooperiendam granchiam. Quando dominus abbas vult rumpere stagna in balliva, debet submonere majorem, et major debet illa rumpere, et post piscationem domini abbatis dictus major in habendis piscibus nullam habet consuetudinem. Calceia autem debet rumpi et reparari de expensis abbatis. In omnibus nemoribus de balliva sua habet major custodiam suam, et, si forisfactum ibi invenerit, ferramentum est suum, emenda est domni abbatis; in dictis nemoribus nichil amplius habet, exceptis nemoribus de Ocrea et de Cathena in quibus capit nemus mortuum ad calefaciendum se et nemus vivum ad facienda herbergagia; si autem examen apum inventum fuerit in nemoribus mortuis, medietas erit majoris, altera illius qui apes illas invenerit; si vero in nemoribus vivis fuerit repertum, major medietatem reservabit domino abbati, aliam habebit inventor. Decima lini et cannabi est majoris et presbyteri; pro parte sua debet major solvere annuatim domino abbati XVIII denarios censuales dominica ante Ramos palmarum. In nuptiis nichil habet de consuetudine. In rebus inventis in balliva sua nichil habet, exceptis his que percipit in apibus, ut supra diximus. In porcis occisis..... Pro forisfacto vinearum habet medietatem dominus abbas, aliam custos vinearum; in medietate domini abbatis major nichil capit preter armum; in parte vinearii nichil habet. Medietatem habet in festuagio. Serviens majoris debet ire ad numerandas gerbas cum serviente abbatis si ab ipso fuerit vocatus nec potest ire per se, et si serviens majoris ire voluerit cum serviente abbatis, non debet eum prohibere serviens abbatis quin ille non eat cum suis expensis. Major nulla placita potest tenere ante se, ad mandatum domini abbatis debet reddere et recredere quicquid tenebit et submonere homines coram domino abbate quotiens dominus abbas jusserit; omnes submonitiones ad majorem pertinent, excepto quod dominus abbas vel prepositus de Curte Matriniaci possunt quemlibet de balliva si eum presentem invenerint submonere. Omnes corvee sunt domini abbatis preter unam que est majoris. Nullam masuram potest major habere sine voluntate abbatis. Medietatem rasturarum de oblitis habet major in balliva sua. In omnibus mercetis, in quibus dominus abbas ventas habet vel laudationem, major percipit sextarium vini non de viliori nec de cariori. In festo Omnium Sanctorum, Natalis Domini, in Purificatione beate Marie Virginis debet recipere oblationes in ecclesia de Mosterello, et in singulis festivitatibus debet capere in parte oblationum domini abbatis tres denarios pro carnibus cum duobus panibus et duabus candelis et dimidium sextarium vini non de viliori nec de cariori. In receptione agnorum in Pascha habet unum agnum; in receptione lanarum in festo sancti Joannis Baptiste habet major tres denarios pro carnibus, duos denarios pro panibus, duos denarios pro candelis, dimidium vini sexterium non de viliori nec de cariori. Major debet instituere custodes vinearum et accipere fidelitatem ab eis, astantibus viri de balliva quorum sunt vinee, quod ipsi bona fide conservabunt domini abbatis jus et hominum de balliva. Nos vero, sicut ex testimonio Benedicti et Renerii majorum veritatem cognovimus, dictum nostrum pronuntiamus et in perpetuum firmum et stabile tenendum a partibus precipimus. Quod ut ratum et in posterum et inconcussum habeatur, presentes litteras scribi et sigillis presentibus fecimus communiri. Et quia dictus Simon de Ruella, miles, sigillum non habebat, ego Stephanus de Altovillari, domini regis ballivus, ad instantiam dicti Simonis et petitionem utriusque partis, sigillum meum presentibus litteris apposui. Actum anno gratie millesimo ducentesimo decimo nono.